Jesenný veľtrh krásy Interbeauty bude tento rok ešte pestrejší a farebnejší ako vlani. Aby ste mohli načerpať kopu inšpirácie, pripravili sme pre vás dve úplne nové súťaže, ktoré preveria schopnosti kaderníkov a vizážistov. V medzinárodnej súťaži Hair Master SK, ktorá preverí kadernícku kreativitu, nápad i techniku, si záujemcovia zmerajú svoje sily na tému "Harley Quinn". V druhej medzinárodnej súťaži, Art Creative Make-up, ktorá spája precízny make-up a kreatívny tzv. face painting, súťažiaci predvedú svoje schopnosti na tému "Steampunk". Samozrejme, nezabúdame ani na ostatné oblasti, ktoré budú na veľtrhu zastúpené prostredníctvom tradičných a obľúbených súťaží. Tešiť sa môžete na Majstrovstvá Slovenskej republiky a Medzinárodné majstrovstvá v manikúre prírodných nechtov, vyhodnotenie finalistov 10. ročníka súťaže Vizáž roka – na témy Crazy Couture a Depth of Beauty, či Majstrovstvá Slovenskej republiky v make-upe s postupom na Medzinárodné majstrovstvá v Düsseldorfe. Jedno je už teraz isté – veľtrh Interbeauty od 6. do 8. októbra bude aj vďaka týmto súťažiam plný originálnych tipov na aplikáciu make-upu a úpravu vlasov i nechtov.